Publication: Magyar Közlöny
Issue: MK-2001-123 (Year: 2001, Number: 123)
Era: 1990-2004
Section: Vtv.) 100. §-a (1) bekezdésének a) pontjában kapott felhatalmazás alapján a 30/1997. (IV. 30.) FM rendeletet
Paragraph Index: 7

2. § Az R. 27. §-ának (1) és (4) bekezdései helyébe a következő rendelkezések lépnek: „(1) Az azonosítójel a megjelölésre kötelezett vadfajokra egységes formátumú, a kiadása évében sorszámozott, egyszerhasználatos zárjegy. Az azonosítójeleket a vadászati hatóság az éves vadgazdálkodási terv jóváhagyásakor, a vadászatra jogosult igényének megfelelő darabszámban adja ki. Az azonosítójelek kizárólag a jogosult vadászterületén és az éves vadgazdálkodási tervben hasznosításra jóváhagyott vadmennyiség mértékéig használhatók fel, figyelemmel a (3) bekezdésben foglaltakra is. A jogosult a kiadott azonosítójelek felhasználásáról a következő vadászévre szóló igényével egyidejűleg — illetve ellenőrzés során a vadászati hatóság felhívására — köteles tételesen elszámolni. A jogosultnál lévő, fel nem használt azonosítójelek érvényességét a vadászati hatóság a következő vadászévre meghosszabbíthatja azzal a feltétellel, hogy először a maradványt kell felhasználni.” „(4) Az azonosítójel díja darabonként száz forint, amit a külön jogszabályban foglaltak szerint a 10032000- 01031654-00000000 számú „Vadgazdálkodási bevételek” központi kincstári számla javára, a vadászati hatóság által meghatározott módon készpénzben, készpénz-átutalási megbízáson vagy átutalással kell teljesíteni.”

Source: https://magyarkozlony.hu/hivatalos-lapok/adf0c6c203e461264cafaa594a365bac82e06805/dokumentumok/b273e47c8ead1adab30da75e723ff2e93a7e11d8/letoltes